## Emergències impulsa l’extracció de llots i neteja en 66 garatges de 13 municipis afectats per la DANA

*** El conseller d’Emergències i Interior informa els alcaldes de la programació prevista dels treballs en els aparcaments subterranis
* Bombers forestals de la Generalitat, personal de l’UME, bombers del Consorci Provincial de València i les empreses contractades per la Diputació de València duen a terme les tasques**

La Conselleria d’Emergències i Interior ha previst un nou impuls a l’extracció de llots en aparcaments subterranis amb l’inici dels treballs de neteja de 66 garatges situats en 13 municipis afectats per la DANA, segons ha anunciat el titular del departament, Juan Carlos Valderrama.

Bombers forestals de la Generalitat, bombers del Consorci Provincial de València, personal de l’UME i les empreses contractades per la Diputació de València desenrotllaran estes tasques “amb l’objectiu d’agilitzar el procés de neteja en els aparcaments subterranis afectats”, tal com ha assenyalat el conseller d’Emergències i Interior.

Valderrama ha mantingut una reunió amb els alcaldes de les localitats afectades per la DANA, en la qual els ha informat de la programació prevista pel departament autonòmic “en coordinació amb tots els recursos que intervenen en el desenrotllament d’estos treballs”, unes tasques que ha definit com a “absolutament prioritàries per a esta conselleria”.

En este punt, el conseller ha volgut posar l’accent en les recomanacions del grup de coordinació de Salut Pública, que insten la ciutadania a no accedir a estos espais mentres s’estiguen fent els treballs d’extracció de llots i fins que acaben les tasques professionals de neteja i desinfecció amb maquinària. “Si és estrictament necessari accedir, cal ventilar-ho tot el possible abans d’entrar, estar sempre acompanyat d’un professional de les tasques de neteja i accedir amb la protecció adequada”, ha recalcat.

A més, ha precisat que estos 66 aparcaments subterranis en els quals s’inicien els treballs de neteja es troben en els municipis d’Aldaia, Paiporta, Picanya, Benetússer, Sedaví, Alfafar, Massanassa, Catarroja, Albal, Algemesí, Llocnou de la Corona, Alaquàs i la pedania de la Torre (València).

Fecha: 30/11/2024